Az I. kerületi Clark Ádám tér - Lánchíd utca - Friedrich Born rakpart által határolt területet vasárnap óta Jeruzsálem parknak hívják.

Tarlós István főpolgármester az MTI beszámolója szerint azt mondta, a Lánchíd közelsége szimbolikus jelentéssel bír.

Jeruzsálem kivételes fejlődéstörténetét annak a százezernyi magyarnak, köztük budapestieknek is köszönheti, akik évszázadok alatt a jobb élet reményében kivándoroltak, és új hazát építettek maguknak.

Cipi Hotoveli izraeli külügyminiszter-helyettes a parkot a két ország kapcsolatkában mérföldkövének nevezte. Szerinte ez fontos lépés afelé, hogy a magyar követség Jeruzsálembe költözzön.

Heisler András, a Magyarországi Zsidó Hitközségek Szövetségének elnöke szerint a névadó ünnepség nem csak a zsidó közösségnek fontos, hiszen Jeruzsálem egyben a kereszténység bölcsője is. Mint mondta, Budapest Kelet-Közép-Európa utolsó jelentős lélekszámú zsidó közösségének békés otthona.